АҞӘА, абҵара 14 – Sputnik, Бадраҟ Аҩӡба. Аԥснытәи аделегациа VIII Санкт-Петербургтәи афорум иалахәхоит. Афорум сынтәи аимҩаԥысуеит "Культурные коды в условиях глобализации" атемала. Абри атәы радио Sputnik иазеиҭалҳәеит ареспублика Акультура аминистр Ельвира Арсалиаԥҳа.
"Аԥсны фынтәуп Санкт-Петербург имҩаԥысуа Жәларбжьаратәи акультуратә форум ахы аланархәуеижьҭеи. Афорум аҵак ду амоуп, аусутә программа иалоуп апленартә еилатәарақәа, астол гьыжьқәа, адунеитә культура актуалтә хырхарҭақәа рганахьала амастер-классқәа", - еиҭалҳәоит аминистр.
Санкт-Петербург имҩаԥысуа Жәларбжьаратәи акультуратә форум алахәхара иаҳнаҭоит алшара акультура аусхк аҟны еиуеиԥшым адыррақәа роура ҳәа лҳәоит Ельвира Арсалиаԥҳа.
"Афорум – хра змоу ҭыԥуп ҳколлегацәеи ҳареи ҳаиԥыларазы, ҳаилацәажәаразы, ҽаантәи ҳапланқәа рызхәыцразы", - лҳәоит Арсалиаԥҳа.
Арсалиаԥҳа иазгәалҭеит ишазыԥхьагәаҭоу хышықәсатәи апрограмма аус адулара.
"2019 шықәсазтәи ҳусеицура аплан афорум аҿы ҳазлацәажәаз аплан ауп. Ишыжәдыруеиԥш сынтәи иаҳҭан москватәи атеатр МХТ, Зыкина лыхьӡ зху ансамбль, ҳара ҳ-Капелла Чаиковски ихьӡ зху азал аҿы иқәгылан. Имҩаԥысит ҳсахьаҭыхыҩцәа рцәыргақәҵақәа", - лҳәоит Ельвира Арсалиаԥҳа.
Аԥсны аҽазышәара мҩаԥнагоит хырхарҭа рацәала Урыстәылаа ус адуларазы.
"Афорум иалахәхоит акультура аминистрцәа, адипломатиатә миссиақәа рхадацәа, акультуратә усҳәарҭақәа рнапхгаҩцәа, аҟазара аусзуҩцәа, акультуратә усеицура аусхк аҟны аекспертцәа. Афорум аусутә программа иалоуп апленартә еилатәарақәа, астол гьыжьқәа, адунеитә культура актуалтә хырхарҭақәа рганахьала амастер-классқәа. Ишьақәшәыргыло аимадарақәа акыр хра рымоуп. Акультуратә еимадарақәа рҵакы дууп ", - лҳәоит аминистр.
Афорум еиҿыркааит Урыстәыла аиҳабыра, Урыстәыла акультура аминистрра, Санкт-Петербург аиҳабыра. Сынтәа иара иатема хаданы иҟоуп: "Культурные коды в условиях глобализации".
Иара убас шәаԥхьар ҟалоит:
Ҷанба ахортә капелла Москватәи аконсерваториаҿы рықәгыларазы: азҿлымҳара ду ҳамоуп